IL-ĦAMES KTIEB Salmi — Alla jsalvana minn kull periklu Roddu ħajr lill-Mulej, għax hu tajjeb , għax għal dejjem it-tjieba tiegħu. Ħa jgħidu hekk il-mifdijin tal-Mulej, dawk li hu fdiehom mill-ħakma tal-għadu; ġabarhom minn ħafna artijiet, mil-Lvant u l-Punent, mit-Tramuntana u n-Nofsinhar. Kienu jiġġerrew fid-deżert, u jterrqu fix-xagħri; belt fejn jgħammru ma sabux. Bil-għatx u bil-ġuħ, saħħithom bdiet tħallihom. Għajtu lill-Mulej fl-hemm tagħhom, u mid-dwejjaq tagħhom ħelishom. U qabbadhom it-triq it-tajba, biex imorru f'belt fejn jgħammru. Ħa jroddu ħajr lill-Mulej għal tjubitu, għall-għeġubijiet tiegħu mal-bnedmin. Għaliex hu jxabba' lil min hu bil-għatx, u jimla bil-ġid lil min hu bil-ġuħ. Kienu fid-dlam u f'dell il-mewt, miżmuma fl-għaks u l-ktajjen, għax ħaduha kontra l-kelma ta' Alla, u warrbu l-ħsieb tal-Għoli. Għalhekk b'xogħol iebes għakkishom; waqgħu mitluqa bla ma sabu għajnuna. Għajtu lill-Mulej fl-hemm tagħhom, u mid-dwejjaq tagħhom ħelishom. U ħariġhom mid-dlam u minn dell il-mewt, u kisser il-ktajjen tagħhom. Ħa jroddu ħajr lill-Mulej għal tjubitu, għall-għeġubijiet tiegħu mal-bnedmin. Kisser il-bwieb tal-bronż, u qaċċat l-istaneg tal-ħadid. Infnew minħabba l-imġiba ħażina tagħhom; sofrew minħabba ħżunithom. L-ikel kien jiġihom ħażin; kienu waslu sa wara bieb il-mewt. Għajtu lill-Mulej fl-hemm tagħhom, u mid-dwejjaq tagħhom ħelishom. Bagħat il-kelma tiegħu u fejjaqhom, u ħelishom mit-telfien. Ħa jroddu ħajr lill-Mulej għal tjubitu, għall-għeġubijiet tiegħu mal-bnedmin. U joffrulu sagrifiċċji ta' radd il-ħajr, u jxandru l-għemejjel tiegħu b'għana ferrieħi. Dawk li jbaħħru fuq l-iġfna, li jinnegozjaw fuq l-ibħra bla tarf, raw l-opri tal-Mulej u l-għeġubijiet tiegħu f'qiegħ il-baħar. Hu ordna u qajjem riefnu, li qanqal imwieġ il-baħar. Għolew sas-smewwiet u niżlu sa qiegħ il-baħar; qalbhom bdiet tferfer bil-biża'. Bdew jitbandlu u jixxenglu bħal nies fis-sakra, u s-sengħa tagħhom xejn ma switilhom. Għajtu lill-Mulej fl-hemm tagħhom, u mid-dwejjaq tagħhom ħelishom. U bidel ir-riefnu f'żiffa, u sikket mewġ il-baħar. Huma ferħu għax ibbnazza; u hu wassalhom sal-port li xtaqu. Ħa jroddu ħajr lill-Mulej għal tjubitu, għall-għeġubijiet tiegħu mal-bnedmin. Ikabbruh fil-ġemgħa tal-poplu, u jfaħħruh fil-laqgħa tal-kbarat. Hu jbiddel ix-xmajjar f'deżert, u n-nixxigħat f'art niexfa. Art tajba jibdilha f'art mielħa, minħabba l-ħażen ta' dawk li jgħixu fiha. Hu jbiddel id-deżert f'għadajjar, u l-art niexfa f'nixxigħat tal-ilma. Hemmhekk lill-imġewħin jagħtihom fejn jgħammru; u huma jibnu l-belt fejn joqogħdu. Jiżirgħu r-raba' u jħawlu d-dwieli, u jiġbru ħafna frott. Hu jberikhom u joktru ħafna, ma jnaqqsilhomx l-imrieħel tagħhom. Jekk jiġu li jonqsu u jintelqu, magħkusa mill-hemm u mill-għali, hu jixħet it-tmaqdir fuq il-kbarat, u jitlaqhom jiġġerrew f'deżert bla triqat. Imma joħroġ mill-hemm lill-imsejkna, u jkattrilhom bħal merħla 'l nieshom. Jaraw dan it-twajbin u jifirħu, u l-ħżiena kollha jagħlqu ħalqhom. Min hu bil-għaqal iżomm dan f'moħħu, u jifhem it-tjieba tal-Mulej.